Begin nuut ─ betaal jou kredietkaart - Jou Geld | Solidariteit WêreldJou Geld | Solidariteit Wêreld
Tuis › Artikels › Begin nuut ─ betaal jou kredietkaart
Dis 'n nuwe jaar en die perfekte tyd vir 'n nuwe begin, maar miskien het julle dalk bietjie spandabel vakansie gehou en kredietkaarte tot op hul limiet gebruik. Nou het jy weer 'n jaar nodig om kredietkaartskuld te betaal. Hier is 'n paar wenke om so gou moontlik van jou vakansieskuld te herstel.
Maak seker wat jy skuld
Jy is dalk half sku om aan die einde van dié maand vensterkoevertjies wat in jou posbus beland oop te maak, jy laat e-posse ongelees en vermy vreemde nommers op jou foon, maar om dit alles te ignoreer sal beslis nie die probleem laat verdwyn nie. Maak tyd, gaan deur elke rekening en maak seker alles is korrek.
Kredietburo’s verskaf een gratis kredietverslag per jaar. Vra jou verslag aan en bestudeer dit deeglik. Gebruik dan hierdie inligting en beplan hoe jy jou skuld so gou moontlik gaan afbetaal. Betaal elke maand bietjie meer as net die minimum bedrag.
Bêre jou kredietkaarte
Vermy onnodige verkwisting terwyl jy jou kredietkaarte afbetaal. Dis 'n baie beter idee om hulle weg te sluit tot dit ten volle betaal is. Moenie in die slaggat trap om die geld wat jy reeds betaal het weer te gebruik nie. Kyk na die rentekoers wat jy op jou kredietkaart betaal. Indien die rentekoers 20% is, sal elke R1 000 wat jy spandeer jou nog R200 uit die sak jaag. Hierdie R200 kon jy op jou kredietkaart afbetaal het.
As jy baie kredietkaartskuld het, kan dit dalk moeilik wees om dit gou af te betaal. In so 'n geval kan jy dalk verligting kry deur hierdie skuld in een persoonlike lening teen 'n laer rentekoers te konsolideer. Indien jy nie vir 'n persoonlike lening kwalifiseer nie, kyk na rentekoerse op mededingende kaarte.
Belastingopgawe – begin vroegtydig
Dis dalk nog vêr in die toekoms, maar indien jy 'n terugbetaling van SAID verwag nadat jy hierdie jaar jou belastingopgawe ingedien het, gebruik daardie geld om jou kredietkaartskuld te verminder. Handig jou opgawe vroegtydig in en moenie tot op die afsnydatum wag nie. Jy kan dalk 'n maand of twee se rente op jou kredietkaart vryspring.
Moenie dat skuld die lekker uit jou lewe neem nie, dink voor jy onnodige geld uitgee, betaal jou skuld so gou moontlik en begin sinvol spaar!
Besoek gerus http://creditbureau.co.za/ om meer inligting oor TransUnion-, Experian-, Compuscan- en Xpert Decision Systems (XDS)-kredietburo’s te kry.